  Наталья Тетерина «Удмурт Кенеш» огазеяськонлэн йӧскалык премиосъя ӧриез Кузебай Герд нимо премиен пусъёно муртъёсты бырйиз. Кенешон 22-тӥ толсуре ортчиз. Ӧрилэн ёзчиосызлы 5 ӵектэм муртъёс пӧлысь тужгес но устооссэ висъяно луиз, вераз ивортодэтъя «Удмуртия» агентстволы «Удмурт Кенешлэн» пресс-секретарез Елена Рябина. Солэн кылъёсызъя, ваньмыз дэмлам адямиос туж йӧноесь но адӟем карымонэсь, соин ик ӧрилэн ужез капчи ӧй вал. Кузебай Герд нимо йӧскалык премиен 2018-тӥ арын пусйыны ӵектэмын вал:  Вениамин Ившин — Удмурт Элькунысь но Россиысь Гожъяськисьёслэн огазеяськонъёссылэн ёзчиез, книга поттонъя «Удмуртия» издательстволэн азьвыл валтӥсь редакторез; Валериан Никитин — «Удмурт Кенеш» огазеяськонлэн ревизиосъя ӧриезлэн кивалтӥсез, «Дэри ёрос» муниципал кылдытэтлэн тӧроезлэн воштӥсез, гуртэз но гурт возёсэз азинтонъя управленилэн кивалтӥсез; Надежда Пахомова — Кияса ёросысь Росси Федерациысь калык творчествоя дано «Инвожо» коллективлэн кивалтӥсез; Вавож черкогуртысь крезьчиослэн «Ошмес шаер» дуэтсы (Лия Корнева но Елена Вальд); Семен Виноградов — Удмурт Элькунысь калык суредась. Елена Рябина верамъя, премиосъя ӧри та адямиос пӧлысь кык муртэз бырйиз. Соослэсь нимъёссэс «Удмурт Кенешлэн» исполкомез юнматэм бере гинэ шараяны луоз. Исполком 30-тӥ толшоре люкаськоз. Тодэ вайытом, кылем арын Кузебай Герд нимо премиез «Герд лыдонъёс» элькун конференци улсын Пичи Пургаын сётӥзы. Премилэн лауреатъёсыз луизы Пичи Пургаысь удмурт дӥсез улӟытӥсьёс Татьяна но Василий Москвинъёс, Можга карысь крезьгурчи, «Марӟан» ансамбльлэн кивалтӥсез Вячеслав Кудрявцев, Эстониысь гожъясь, удмурт литератураез эстон кылэ берыктӥсь Арво Валтон. Тегъёс: Мерлык Ижкар Удмуртия УдмуртКенеш удмуртъёс КузебайГерд премия  